Sabiex issaħħaħ is-Suq Uniku u bħala parti mill-isforz kontinwu tagħha biex tixpruna l-investiment fl-UE, illum il-Kummissjoni ppreżentat inizjattiva biex l-akkwist pubbliku jitwettaq b'mod iktar effiċjenti u sostenibbli, filwaqt li jintużaw għalkollox it-teknoloġiji diġitali biex il-proċeduri jiġu ssimplifikati u mħaffa. Il-Viċi President għall-Impjiegi, it-Tkabbir, l-Investiment u l-Kompetittività, Jyrki Katainen qal: “Minn mindu bdejna l-mandat tagħna f'Novembru 2014 l-investiment kien il-qofol ta' ħidmietna, b'mod partikolari billi jiġi attirat il-kapital privat bil-Pjan ta' Investiment għall-Ewropa. Issa rridu nisfruttaw il-potenzjal kollu tal-akkwist pubbliku billi niżguraw li ż-€2 triljun li jintefqu kull sena fis-servizzi pubbliċi u fil-prodotti jagħtu spinta lill-ekonomija tagħna, jixprunaw l-innovazzjoni u jgħinu biex jintlaħqu l-għanijiet ta' sostenibbiltà. Elżbieta Bieńkowska, il-Kummissarju għas-Suq Intern, l-Industrija, l-Imprenditorija u l-SMEs, żiedet: “Aħna nħeġġu lill-awtoritajiet pubbliċi jużaw l-akkwist pubbliku b'mod strateġiku bħala għodda biex jinkiseb valur aħjar għall-flus tal-kontribwenti u biex jingħata kontribut għal ekonomija iżjed innovattiva, sostenibbli, inklużiva u kompetittiva. Il-Kummissjoni se tkompli tassisti lill-Istati Membri biex jagħmlu dan, u tistieden lill-awtoritajiet pubbliċi fil-livelli kollha ta' gvern u lil partijiet ikkonċernati oħra biex jaħdmu fi sħubija wiesgħa.” L-inizjattiva tal-lum għandha erba' fergħat prinċipali: Il-Kummissjoni se tkompli tappoġġa lill-Istati Membri biex jużaw għalkollox il-possibbiltajiet offruti bir-regoli l-ġodda dwar l-akkwist pubbliku u tħares 'il quddiem biex tibni sħubija mal-awtoritajiet u mal-partijiet ikkonċernati biex l-akkwist pubbliku jittejjeb fil-post. Sfond: L-UE qed tagħmel sforz mingħajr preċedent biex tixpruna l-ekonomija u twassal l-investiment, b'mod partikolari permezz tal-Pjan ta' Investiment għall-Ewropa u b'pożizzjoni fiskali pożittiva fis-Semestru Ewropew. Jeħtieġ li dawn il-politiki jintrifdu b'riformi strutturali sabiex jitrawmu l-innovazzjoni u t-tkabbir. Għalhekk, huwa kruċjali li wieħed jiffoka fuq it-titjib tal-funzjonament tas-Suq Uniku u fuq it-tneħħija tal-ostakli għall-investiment, fil-livell nazzjonali u fil-livell Ewropew. Parti sostanzjali tal-investiment pubbliku fl-ekonomija tagħna tintefaq permezz tal-akkwist pubbliku: €2 triljun kull sena li jirrappreżentaw 14 % tal-PDG tal-UE. Li jiġi żgurat li l-flus tal-kontribwenti qed jintefqu b'mod effiċjenti u effettiv huwa ta' interess komuni Ewropew. Il-leġiżlazzjoni tal-UE dwar l-akkwist pubbliku tirrikjedi li l-kuntratti pubbliċi kollha ta' iktar minn ċertu livell limitu jridu jgħaddu minn proċess ta' offerti b'rispett tal-prinċipji ta' trasparenza, ta' trattament ugwali u ta' nondiskriminazzjoni. Dawn ir-regoli ġew issimplifikati b'mod ulterjuri fl-2014. Iktar milli jagħtu kuntratt abbażi tal-aqwa prezz, l-awtoritajiet imħeġġa jintegraw kriterji kwalitattivi, jitolbu soluzzjonijiet innovattivi u li jiffrankaw l-enerġija jew jinsistu fuq approċċi sostenibbli u inklużivi. Il-Kummissjoni qed tkompli tissorvelja mill-qrib it-traspożizzjoni tal-leġiżlazzjoni tal-UE dwar l-akkwist pubbliku fil-liġi nazzjonali u qed tkompli tgħin lill-awtoritajiet pubbliċi jifhmu u jieħdu vantaġġ sħiħ mill-possibbiltajiet tal-akkwist pubbliku. B'mod parallel, kif imħabbar fl-Istrateġija tal-Politika Industrijali, il-Kummissjoni qed tkompli tistinka biex tikkonkludi kapitoli ambizzjużi dwar l-akkwist pubbliku fil-ftehimiet ta' kummerċ ħieles, sabiex b'hekk tgħin il-bejgħ barrani tal-kumpaniji tal-UE. Hemm ħtieġa urġenti biex malajr kemm jista' jkun jitneħħa l-impass attwali fil-Kunsill fir-rigward tal-proposta tal-Kummissjoni għal Strument għall-Akkwist Pubbliku Internazzjonali. Iżjed tagħrif: